
Определение №24/16.01.2023 по ч. нак. д. №4/2023 на ВКС, НК, I н.о., докладвано от съдия Красимир Шекерджиев
 


	
	О П Р Е Д Е Л Е Н И Е	
		
	№ 24	
		
	гр. София, 16 януари 2023 г.	
		
	ВЪРХОВЕН КАСАЦИОНЕН СЪД на Република България, Наказателна Колегия, първо наказателно отделение в закрито заседание в състав:	
		
	 ПРЕДСЕДАТЕЛ: Валя Рушанова	
		
	ЧЛЕНОВЕ: Красимир Шекерджиев	
		
	 Елена Каракашева	
		
	при становището на прокурора от ВКП Николай Любенов, като изслуша докладваното от съдия Шекерджиев НЧД №4 по описа за 2023 г. и за да се произнесе, взе предвид следното:	
		
	Производството пред ВКС е образувано по реда на чл. 43, т. 3 НПК за промяна на местната подсъдност на разглежданото НЧХД №1798/2022 г. по описа на Районен съд-Русе.	
		
	В писменото си становище прокурорът от ВКП предлага искането да бъде уважено, с оглед своевременното избягване на всякакви съмнения относно безпристрастността и обективността на съдиите от Районен съд-Русе и осигуряването на справедлив процес.	
		
	ВЪРХОВНИЯТ КАСАЦИОНЕН СЪД, след като обсъди материалите по делото, намира, че са налице условията на чл. 43, т. 3 НПК за промяна на местната подсъдност по следните съображения:	
		
	Образувано е НЧХД №1798/2022 г. по описа на Районен съд-Русе по частна тъжба на З. С. М. срещу Я. Г. с обвинение за извършено престъпление по чл. 148, ал. 1, т. 1 и т. 4, във вр. с чл. 146 НК.	
		
	Съдиите от Районен съд-Русе, на основание чл. 29, ал. 2, във вр. с чл. 31 НПК, са се отвели от разглеждане на делото, като в съдебните си актове са приели, че не могат да участват в разглеждането му, защото жалбоподателят многократно е отвеждал всички съдии от този съд, завеждал е дела по ЗОДОВ срещу тях, твърдял е, че те са предубедени по отношение на дела, в които той е страна и е правил оплаквания до ВСС в този смисъл. Преценили са, че с цел да бъдат избегнати всякакви съмнения за тяхната безпристрастност и обективност следва да се отведат от разглеждане на делото.	
		
	След като е съобразил, че съдът, който е компетентен да разгледа делото не може да образува състав, председателят на Районен съд-Русе е прекратил производството по НЧХД №1798/2022 г. и е изпратил делото на ВКС за определяне на равен по степен съд, които да го разгледа.	
		
	Настоящият касационен състав, след като съобрази, че всички съдии от Районен съд-Русе на основание чл. 29, ал. 2 НПК са се отвели от разглеждане на делото прие, че е налице необходимост от промяна на подсъдността по реда на чл. 43, т. 3 НПК. Няма спор, че страните в производството имат право делото да бъде разгледано от независим и безпристрастен съд, като преценката за евентуалното съществуване на предпоставките по чл. 29, ал. 2 НПК може да бъде направена единствено и само от компетентните да разгледат делото съдии. В случая, с постановените съдебни актове по горния текст, те са изложили съображения за това защо намират, че не следва да разглеждат образуваното дело и ВКС прецени, че техните мотиви трябва да бъдат възприети.	
		
	 С оглед изискванията на чл. 6 ЕКЗПЧОС делото да бъде разгледано от безпристрастен съд този съдебен състав прецени, че трябва да бъде променена местната подсъдност за разглеждането му. Ето защо определи за компетентен да разгледа настоящото производство Районен съд-Бяла.	
		
	 Така мотивиран и на основание чл. 43, т. 3 НПК, Върховният касационен съд, първо наказателно отделение	
		
	О П Р Е Д Е Л И:	
		
	 ИЗПРАЩА НЧХД №1798/2022 г. по описа на Районен съд-Русе за разглеждане и решаване на Районен съд-Бяла.	
		
	 Определението е окончателно и не подлежи на обжалване.	
		
	 Копие от настоящия съдебен акт да се изпрати на Районен съд-Русе за сведение.	
		
	ПРЕДСЕДАТЕЛ : ЧЛЕНОВЕ : 1. 2.	

